Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 44/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012.

„Aprutino Pescarese“

EU št.: PDO-IT-1526-AM05 – 15. januar 2018

ZOP (X) ZGO ( )

1. Skupina vložnikov in pravni interes

Consorzio di tutela dell’olio extravergine di oliva Aprutino Pescarese [Združenje za zaščito ekstra deviškega oljčnega olja Aprutino Pescarese] z registriranim sedežem na naslovu Piazza Garibaldi 7, 65019 Pianella (PE). To združenje izpolnjuje zahteve iz člena 13(1) ministrskega odloka št. 12511.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo: Spremenjene so bile oblike pakiranja, dodana so bila sklicevanja na nadzorni organ, beseda „nadzorovan“ pa je bila pri sklicevanju na označbo porekla v celotni specifikaciji zamenjana z besedo „zaščiten“.

4. Vrsta sprememb

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

5.1. Opis proizvoda

Predlagane spremembe v bistvu izhajajo iz uporabe posodobljenega besedišča in sklicevanj, kot so sklicevanja v Prilogi V na organoleptično ocenjevanje deviških oljčnih olj, kot je navedeno v Izvedbeni uredbi Komisije (EU) št. 1348/2013.

Navedeno je zlasti sklicevanje na ocenjevanje „sadežnosti“.

Mejna vrednost za parameter K270 je bila povečana z 0,15 na 0,17 (kar je še vedno precej pod zakonsko določeno mejno vrednostjo 0,22), ker se glede na dejstvo, da ta parameter razkriva prisotnost molekul s tremi konjugiranimi dvojnimi vezmi, lahko poveča ne le zaradi prisotnosti oksidiranih oblik nenasičenih maščobnih kislin, temveč tudi zaradi višjih ravni fenolov. Dejansko so proizvajalci ekstra deviškega oljčnega olja zaradi visoke hranilne vrednosti fenolov v zadnjem času oljke večinoma obirali prej, da bi pridobili olje z višjo nutricevtično vrednostjo.

Parameter za polifenole, ki je v veljavni specifikaciji določen na ≥ 100 ppm, je bil nadomeščen s fenolno vrednostjo (izraženo v mg/kg tirosola) ≥ 100 mg/kg, da bi se metodologija za določanje teh snovi uskladila z metodologijo, ki jo je v dokumentu COI/T.15/NC Št. 3/ določil Mednarodni svet za oljke.

Sklicevanje na zmožnost ministrstva za kmetijsko, živilsko in gozdarsko politiko, da dodaja dodatne parametre, je bilo črtano, saj se nanaša na pretekle nacionalne prakse, ki ne veljajo več.

Vrednost oleinske kisline je bila usklajena z Uredbo EU, tako da je bila zgornja mejna vrednost znižana s 85 % na 83 %.

Črtane so bile tudi nekatere zahteve in določbe, saj so bili ministrski odloki, na katerih so temeljile, razveljavljeni in zato niso več relevantne.

Zato je bilo sedanje besedilo člena 6:

— barva: od zelene do rumene;

— aroma: srednja do visoka sadežnost;

— okus: saden;

— največja skupna kislost, izražena kot oleinska kislina, ne sme presegati 0,6 g na 100 g olja;

— točke na senzoričnem ocenjevanju: ≥ 6,5;

— peroksidno število: ≤ 12 mEq O2/kg;

— K270: ≥ 0,15;

— oleinska kislina: 68–85 %;

— polifenoli: ≥ 100 ppm.

Drugi kemijski ali fizikalni parametri, ki niso izrecno navedeni, morajo biti v skladu z veljavno zakonodajo EU.

Združenje za zaščito v vsakem oljčnem proizvodnem letu opredeli ustrezno število reprezentativnih vzorcev olja z ZOP „Aprutino Pescarese“ in jih hrani v optimalnih razmerah, da se pri organoleptičnih preskusih uporabljajo kot referenčni standard.

Na zahtevo deležnikov lahko ministrstvo za kmetijsko, živilsko in gozdarsko politiko uvede alternativne fizikalno-kemijske in organoleptične parametre, ki naj bi bolje označevali identiteto označbe.

Olje lahko prejme označbo v fazi pakiranja šele po koncu postopka, določenega v ministrskem odloku št. 573 z dne 4. novembra 1993 glede fizikalno-kemijskih in organoleptičnih preskusov.

nadomeščeno z naslednjim:

— barva: od zelene do rumene;

— organoleptično ocenjevanje (senzorično ocenjevanje): — nizke do srednje ravni sadežnosti (0,0 < mediana ≤ 6,0) z zeliščnimi notami in/ali pridihom zelenega mandlja in/ali artičoke in/ali paradižnika; — nizke do srednje ravni grenkosti (0,0 < mediana ≤ 6,0); — nizke do srednje ravni pikantnosti (0,0 < mediana ≤ 6,0); — brez napak (mediana = 0,0);

— prosta kislost, izražena kot oleinska kislina: ne presega 0,6 %;

— peroksidno število: ≤ 12 mEq O2/kg;

— K270: ≤ 0,17;

— oleinska kislina: 68–83 %;

— fenoli (izraženi v mg/kg tirosola): ≥ 100 mg/kg.

5.2. Geografsko območje

Geografsko območje je bilo na novo formulirano, črtane so bile vse navedbe cest, jarkov itd., namesto tega pa so bila uporabljena sklicevanja na celotno upravno ozemlje zadevnih občin, da bi se zagotovila točna in nedvoumna opredelitev geografskega območja.

Proizvodno območje je bilo razširjeno in zdaj vključuje občine Abbateggio, Brittoli, Bussi sul Trino, Ceramico Terme, Farindola, Lettomanopello, Nocciano, Pescara, Popoli, Roccamorice, Salle, Sant’Eufemia a Maiella, Serramonecesca in Villa Celiera.

Dodane so bile nove občine, ker je bilo treba proizvodno območje spremeniti, da so bile vključene občine, ki vsebujejo ozemlje, na katerem se iz zgodovinskih razlogov, zaradi talnih in podnebnih razmer ter ozemeljske povezanosti proizvaja enako olje, kot je olje z ZOP „Aprutino Pescarese“. Ko je bilo geografsko območje leta 1998 razmejeno, ta ozemlja niso bila vključena, saj so se oljke tam gojile skoraj izključno za lastno porabo pridelovalcev, proizvajalci pa zato niso bili zainteresirani za vključitev v ZOP.

Ta ozemlja že leta doživljajo preporod zaradi mladih kmetov, ki gojijo oljke kot poslovno dejavnost, zato se je od proizvajalcev iz teh občin povečalo število zahtevkov za razširitev proizvodnega območja.

5.3. Dokazilo o poreklu

— Dodan je bil člen o dokazilu o poreklu, ki ga v veljavni specifikaciji proizvoda ni in ki se glasi: „Člen 8 Dokazilo o poreklu 1. Vsaka faza proizvodnega postopka se spremlja z evidentiranjem vhodnih in izhodnih proizvodov. Tako se zagotavlja sledljivost proizvoda, za katero se skrbi tudi z vnašanjem oljčnih nasadov, proizvajalcev, predelovalcev, posrednikov in polnilnic na sezname, ki jih v ta namen vodi nadzorni organ, z vodenjem registrov o proizvodnji, skladiščenju in pakiranju ter pravočasnim prijavljanjem proizvedenih količin nadzornemu organu. 2. Vse fizične ali pravne osebe, ki so vpisane v te registre, kontrolira nadzorni organ v skladu s specifikacijo in načrtom kontrole.“

5.4. Značilnosti gojenja

Člen 4(2) specifikacije je bil spremenjen, tako da je bila odpravljena omejitev glede sadilne razdalje za nove nasade, ki mora biti glede na trenutno specifikacijo 6 x 6 ali 6 x 7 m.

Sedanje besedilo:

2. Sadilne razdalje in metode obrezovanja morajo biti takšne, kot se običajno uporabljajo, ali pa takšne, da ne spremenijo značilnosti oljk ali olja. Sadilna razdalja za nove nasade mora biti 6 x 6 m ali 6 x 7 m.

je bilo nadomeščeno z naslednjim:

2. Sadilne razdalje ter metode gojenja in obrezovanja morajo biti takšne, kot se običajno uporabljajo, ali pa takšne, da ne spremenijo značilnosti oljk ali olja.

Odprava te omejitve izpolnjuje potrebe proizvajalcev po manj strogem upravljanju oljčnih nasadov. V več raziskavah med proizvajalci so ti trdili, da gostota oljčnih dreves na katerem koli hektarju oljčnega nasada močno variira ter je odvisna od številnih dejavnikov, kot so starost dreves, sorta, uporabljene metode gojenja in obrezovanja, rodovitnost tal, lega itd.

Vsi ti parametri lahko znatno vplivajo na odnos med vsakim posameznim drevesom in njegovimi konkurenti.

Enako velja za metode gojenja in obrezovanja, ki morajo biti v primeru oljk usmerjene predvsem v ohranjanje pravega ravnotežja med rastjo dreves in pridelkom oljk.

Zato se glede na številne možne situacije zdi omejevalno vnaprej določiti točno sadilno razdaljo ali izbrati določene metode gojenja. Bolj razumno je slediti splošnemu načelu, zlasti „ohranjanju dobrega ravnotežja med rastjo dreves in pridelkom oljk“.

Člen 4(3) je bil spremenjen.

Sedanje besedilo:

3. Največji pridelek oljk na hektar ne sme preseči 9 000 kg.

je bilo nadomeščeno z naslednjim:

3. Največji pridelek oljk iz oljčnih nasadov, namenjenih proizvodnji ekstra deviškega oljčnega olja z ZOP, ne sme preseči 9 000 kg na hektar za posebej zasajene nasade, v mešanih nasadih pa povprečni pridelek na drevo ne sme preseči 50 kg.

Ta sprememba je bila uvedena, ker je bilo treba dodati referenčno vrednost za pridelek na drevo, da bi se bolje upoštevalo dejstvo, da so mešani oljčni nasadi na geografskem proizvodnem območju zelo pogosti.

Člen 4(4) je bil spremenjen, tako da se je dovoljeno odstopanje glede pridelka povečalo z 20 % na 22 %.

Sedanje besedilo:

Tudi v izjemno ugodnih letih mora biti pridelek skrbno izbran, skupni pridelek pa ne sme za več kot 20 % preseči zgoraj navedenih največjih mejnih vrednosti.

je bilo nadomeščeno z naslednjim:

Tudi v izjemno ugodnih letih mora biti pridelek skrbno izbran, skupni pridelek pa ne sme za več kot 22 % preseči zgoraj navedenih največjih mejnih vrednosti.

Zaradi sprememb podnebja, ki se zdaj opažajo na opredeljenem geografskem območju, so se povprečne zimske temperature znatno zvišale, padavine pa so zdaj izrazitejše pomladi in poleti. Ti dejavniki vse bolj vplivajo na sektor gojenja oljk, pridelek pa se zelo spreminja, tako da je nekatera leta bistveno pod povprečjem, druga leta pa visok.

Da bi glede na to v letih z izjemno velikim pridelkom omogočili mletje pridelka, ki presega največje referenčne vrednosti, predlagamo povečanje dovoljenega odstopanja z 20 % na 22 %.

Člen 4(5) je bil spremenjen, tako da je obdobje obiranja povezano z začetkom obdobja zorenja namesto z datumom.

Sedanje besedilo:

Oljke se obirajo med 20. oktobrom in 10. decembrom vsakega leta.

je bilo nadomeščeno z naslednjim:

Oljke se obirajo med začetkom obdobja zorenja in 10. decembrom vsakega leta.

Obdobje obiranja je bilo spremenjeno, ker se je v zadnjih letih izkazalo, da se zaradi podnebnih sprememb proces zorenja začne prej, kar znatno vpliva na obdobje obiranja. To je zelo pomembno za kakovost oljk (npr. zdravje) in olja, ki ga je mogoče pridobiti (višja vsebnost fenolov).

Iz tega razloga je priporočljivo začetek obiranja povezati z vizualnim kazalnikom, namreč z začetkom zorenja oljk, ki je vsako leto odvisen od vremenskih razmer. Ta odločitev je primernejša za zagotavljanje splošne kakovosti olja, ki ga je mogoče pridobiti.

Poleg tega bi bilo treba opozoriti, da je za dve glavni sorti, vključeni v specifikacijo proizvoda za ZOP „Aprutino Pescarese“, tj. leccino in dritta, značilno zgodnje oziroma srednje do zgodnje zorenje, iz česar izhaja večja potreba po prožnejši opredelitvi začetka obdobja obiranja.

5.5. Povezava

— Dodan je bil člen v zvezi s povezavo, ki ni bila navedena v veljavni specifikaciji, temveč v povzetku.

Elementi, ki so bili dodani členu o povezavi, zato ustrezajo točkam (d), (e) in (f) povzetka, katerega vsebina izhaja iz dokumenta z naslovom „Relazione Tecnica e Storica della D.O.P. Aprutino Pescarese“ [Tehnično in zgodovinsko poročilo o ZOP „Aprutino Pescarese“], vključenega v datoteko za registracijo. Točka je bila dopolnjena tudi z informacijami, ki ponazarjajo odnos med posebnimi značilnostmi proizvoda in geografskim območjem.

Novi člen se glasi:

„Člen 10 Povezava z geografskim območjem Oljke so se v pokrajini Pescara pridelovale od antičnih časov, o čemer pričajo zgodovinski dokazi, ki segajo do rimske dobe. Gojenje oljk je predstavljeno na grbih številnih starih družin, ki prikazujejo oljčno drevo ali vejo. Gojenje oljk je sestavni del zgodovine, pokrajine in gospodarstva tega območja. Poleg tega bi bilo treba opozoriti, da o gojenju oljk v pokrajini Pescara govorijo književna dela Gabrieleja D’Annunizia, ki tako predstavljajo pomembno sodobno pričanje o tej dejavnosti. Zaščitena označba porekla za ekstra deviško oljčno olje na zadevnem območju je upravičena ne le zaradi močne prisotnosti gojenja, temveč tudi zaradi splošne razširjenosti ideje o olju kot osnovi za kulinarično tradicijo v pokrajini Pescara. Zgodovinsko je bilo celotno območje sprva znano kot Aprutium, nato kot Aprutina, od koder izhaja izbira imena Aprutino. Hkrati je ta starodavna tradicija gojenja oljk na zadevnem območju odvisna od talnih in podnebnih razmer, ki spodbujajo naravno rast dreves. Le nekaj kilometrov od obale se vzpenjajo blagi griči, ki so zelo primerni za to kulturo. V povezavi z gojenjem oljk na tem območju se je oblikoval sistem vzajemne izmenjave ter socialnih, kulturnih in ekonomskih odnosov, ki vključuje festivale, skupne razstave proizvajalcev in medsebojno tesno povezane oljarne, ki ustvarjajo strukturo dragocenih in koristnih dejavnosti. Na le nekaj deset kilometrih se proizvodno območje ekstra deviškega oljčnega olja z ZOP „Aprutino Pescarese“ razteza od obalnega gričevja do najvišjih predgorij v notranjosti ter tako predstavlja značilno krajino za pridelavo oljk z njeno sortno strukturo in značilnostmi proizvodnje. Tla se od območij v notranjosti do gričevij ter od tam do obalnega pasu razlikujejo. Območja predgorij vsebujejo tudi apnenčasta tla, ki so nastala z razpadom zelo prepustnega apnenca iz mezozoika, predvsem iz obdobja krede, in predstavljajo jedro gorske verige Apeninov. Tla so na splošno groba in plitva ter slabo rodovitna. Osnovno gričevnato območje, katerega višji deli ležijo na formacijah iz laporja in miocenske gline, nižji pa na pliocenskih formacijah, večinoma sestavljajo zmerno rodovitna neprepustna tla, ki odvisno od območja vsebujejo glinasti apnenec ter kompaktno glino, prsteni apnenec in peščenjak. Tla v ozkem obalnemu pasu in vzdolž dolin so peščena in kremenasto-glinasta, globoka, srednje gostote, sveža in zelo rodovitna. Na to pokrajino so se prilagodile in se v njej razvijale številne sorte oljk, od katerih so najpomembnejše in najbolj razširjene leccino in toccolana v notranjosti ter dritta v najbolj izpostavljenih obalnih gričih. Te tri sorte so zato glavni viri surovin za proizvodnjo olja z ZOP „Aprutino Pescarese“. Tudi podnebje se razlikuje od obale do predgorij v notranjosti, kjer so pozimi značilne nižje temperature. Povprečna letna temperatura je tu približno 13,5 °C, medtem ko je na gričevnatih in obalnih območjih, kjer so razmere nekoliko zmernejše, povprečna letna temperatura okrog 14,8 °C. Posledica teh razmeroma blagih razmer je manj sinteze nasičenih maščobnih kislin v primerjavi z oleinsko kislino in drugimi nenasičenimi kislinami. Vsebnost oleinske kisline zato predstavlja več kot 75 % skupne vsebnosti kislin. Večina padavin pade pomladi. Poletja so navadno zelo suha z zelo redkimi nevihtami. Najmočnejše padavine so pozno jeseni ter med februarjem in aprilom. Povprečna letna količina padavin je približno 700 mm. To sortama toccolana in dritta zagotavlja visoke ravni fenolov, sorti leccino pa omogoča dosegati ravni fenolov, ki znatno presegajo 100 mg/kg.

5.6. Označevanje

Člen 7 o imenu in predstavitvi je bil spremenjen.

Črtan je bil odstavek 3, ki se je glasil:

„Vendar je dovoljena uporaba imen, imen podjetij in zasebnih blagovnih znamk, če ne hvalijo proizvoda in ne zavajajo kupcev glede geografskih imen in zlasti glede geografskih imen, ki se nanašajo na območja proizvodnje olj s kontrolirano označbo porekla.“ Odločeno je bilo, da se ta odstavek črta, saj so imeli v preteklih letih proizvajalci in nadzorni organ številne težave z njegovo razlago. Dodan je bil poseben odstavek glede uporabe neobvezne navedbe kakovosti „gorski proizvod“ na etiketi. Odstavek se glasi: „S sklicevanjem na člen 4 Uredbe (EU) št. 665/2014 se lahko na ozemljih, ki izpolnjujejo zahteve, na etiketah uporablja izraz ,gorski proizvod‘.“

5.7. Drugo

Odpravljena je bila zahteva za proizvajalce, da polnijo olje v posode, izdelane iz določenih materialov in z določeno prostornino.

Sedanje besedilo:

„Ekstra deviško oljčno olje ,Aprutino Pescarese‘ mora biti za dajanje na trg polnjeno v posode iz stekla ali pločevine s prostornino največ 5 litrov,“ je bilo nadomeščeno z naslednjim: „Ekstra deviško oljčno olje ,Aprutino Pescarese‘ se lahko za dajanje na trg polni v vse posode, ki so dovoljene na podlagi veljavne zakonodaje, s prostornino največ 5 litrov.“

Ta sprememba je bila uvedena zaradi potrebe proizvajalcev, da svoje oblike pakiranja prilagodijo tržnim zahtevam.

— Dodan je bil člen o preverjanjih, ki ga v veljavni specifikaciji proizvoda ni in ki se glasi: „Člen 9 Preverjanja Skladnost proizvoda s specifikacijo preverja nadzorni organ v skladu z določbami Uredbe (EU) št. 1151/2012. Preverjanja skladnosti proizvoda s specifikacijo izvaja Trgovinska, industrijska, obrtna in kmetijska zbornica Pescare s sedežem na naslovu Via Conte di Ruvo 2, Pescara – Tel. 085 45361, E-naslov: agricoltura@pe.camcom.it, certificiran E-naslov: cciaa.pescara@pe.legalmail.camcom.it.“

ENOTNI DOKUMENT

„Aprutino Pescarese“

EU št.: PDO-IT-1526-AM05 – 15. januar 2018

ZOP (X) ZGO ( )

1. Ime

„Aprutino Pescarese“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.5 Olja in masti (maslo, margarina, olje itn.)

3.2. Opis proizvoda, za katerega se uporablja ime iz točke 1

Ekstra deviško oljčno olje z zaščiteno označbo porekla „Aprutino Pescarese“ mora imeti ob dajanju na trg naslednje značilnosti:

— barva: od zelene do rumene;

— organoleptično ocenjevanje (senzorično ocenjevanje): — nizke do srednje ravni sadežnosti (0,0 < mediana ≤ 6,0) z zeliščnimi notami in/ali pridihom zelenega mandlja in/ali artičoke in/ali paradižnika; — nizke do srednje ravni grenkosti (0,0 < mediana ≤ 6,0); — nizke do srednje ravni pikantnosti (0,0 < mediana ≤ 6,0); — brez napak (mediana = 0,0);

— prosta kislost, izražena kot oleinska kislina: ne presega 0,6 %;

— peroksidno število: ≤ 12 mEq O2/kg;

— K270: ≤ 0,17;

— oleinska kislina: 68–83 %;

— fenoli (izraženi v mg/kg tirosola): ≥ 100 mg/kg.

3.3. Krma (samo za proizvode živalskega izvora) in surovine (samo za predelane proizvode)

Oljčno olje z zaščiteno označbo porekla „Aprutino Pescarese“ mora biti pridobljeno iz naslednjih sort oljk, ki pomenijo najmanj 80 % dreves v oljčnih nasadih, in sicer iz ene sorte ali kombinacije sort: dritta, leccino in toccolana.

Oljčni nasadi lahko vsebujejo druge sorte, če jih ni več kot 20 %.

3.4. Posebne faze proizvodnje, ki jih je treba izvajati na opredeljenem geografskem območju

Vse stopnje procesa proizvodnje, tj. gojenje, obiranje in ekstrakcija olja, morajo potekati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Olje z ZOP „Aprutino Pescarese“ mora biti vedno polnjeno na območju, opredeljenem v točki 4. To omogoča ohranjanje organoleptičnih značilnosti in odlik proizvoda.

Da se ohranijo značilnosti olja, to dejansko ne sme utrpeti nobenih nenadnih sprememb temperature, hraniti pa ga je treba tako, da počiva brez dovoda kisika, da se omogočita naravno usedanje in/ali filtracija. Da bi bila oksidacija čim manjša, se je treba premikanju in prevažanju pred polnjenjem izogibati. Ti pogoji se zagotovljeni na območju porekla ob koncu procesa proizvodnje ter omogočajo ohranitev organoleptičnih značilnosti olja.

Olje z ZOP „Aprutino Pescarese“ se lahko daje na trg šele potem, ko je bilo ustrezno polnjeno.

Ekstra deviško oljčno olje „Aprutino Pescarese“ se lahko za dajanje na trg polni v vse posode, ki so dovoljene na podlagi veljavne zakonodaje, s prostornino največ 5 litrov.

3.6. Posebna pravila za označevanje proizvoda, za katerega se uporablja registrirano ime

Zaščiteni označbi „Aprutino Pescarese“ se ne sme dodati nobena opredelitev, ki ni izrecno navedena v tej specifikaciji proizvoda, vključno z naslednjimi pridevniki: fine (žlahten), scelto (prvovrsten), selezionato (izbran), superiore (najboljše kakovosti) ali genuino (pristen).

Prepovedana je uporaba dodatnih geografskih navedb in geografskih ali topografskih označb, ki se nanašajo na občine, dele občin ali celotna geografska območja, ki jih zajema opredeljeno geografsko območje.

S sklicevanjem na člen 4 Uredbe (EU) št. 665/2014 se lahko na ozemljih, ki izpolnjujejo zahteve, na etiketah uporablja izraz „gorski proizvod“.

Uporaba imen podjetij, gospodarstev in posestev ter sklicevanje na pakiranje na oljkarskem gospodarstvu ali v združenju oljkarskih gospodarstev ali podjetju na proizvodnem območju sta dovoljena samo, če je bil proizvod pridobljen izključno iz oljk, obranih v oljčnih nasadih, ki so del podjetja.

Ime zaščitene označbe porekla „Aprutino Pescarese“ mora biti na etiketi navedeno z razločnimi črkami, ki se ne zbrišejo in katerih barva je močno kontrastna v primerjavi z barvo etikete, ter tako, da se jasno razlikuje od drugih navedb na etiketi.

Na oznaki mora biti navedeno leto pridelave oljk, iz katerih je bilo pridobljeno olje.

4. Jedrnata opredelitev geografskega območja

Oljke, ki se uporabljajo v proizvodnji ekstra deviškega oljčnega olja z zaščiteno označbo porekla „Aprutino Pescarese“, morajo biti pridelane na ozemlju pokrajine Pescara, primerne za proizvodnjo olja z značilnostmi in kakovostjo, opredeljenimi v tej specifikaciji proizvoda.

To območje vključuje celotno upravno ozemlje naslednjih občin pokrajine Pescara: Abbateggio, Alanno, Bolognano, Brittoli, Bussi sul Tirino, Caramanico Terme, Castiglione a Casauria, Cappelle sul Tavo, Carpineto della Nora, Catignano, Cepagatti, Città S.Angelo, Civitaquana, Civitella Casanova, Collecorvino, Corvara, Cugnoli, Elice, Farindola, Lettomanoppello, Loreto Aprutino, Manoppello, Montebello di Bertona, Montesilvano, Moscufo, Nocciano, Penne, Pescara, Pescosansonesco, Pianella, Picciano, Pietranico, Popoli, Roccamorice, Rosciano, S. Valentino in Abruzzo Citeriore, Salle, Sant’Eufemia a Maiella, Scafa, Serramonacesca, Spoltore, Tocco da Casauria, Torre de’ Passeri, Turrivalignani, Vicoli in Villa Celiera.

5. Povezava z geografskim območjem

Oljke so se v pokrajini Pescara pridelovale od antičnih časov, o čemer pričajo zgodovinski dokazi, ki segajo do rimske dobe. Gojenje oljk je predstavljeno na grbih številnih starih družin, ki prikazujejo oljčno drevo ali vejo.

Gojenje oljk je sestavni del zgodovine, pokrajine in gospodarstva tega območja. Poleg tega bi bilo treba opozoriti, da o gojenju oljk v pokrajini Pescara govorijo književna dela Gabrieleja D’Annunizia, ki tako predstavljajo pomembno sodobno pričanje o tej dejavnosti.

Zaščitena označba porekla za ekstra deviško oljčno olje na zadevnem območju je upravičena ne le zaradi močne prisotnosti gojenja, temveč tudi zaradi splošne razširjenosti ideje o olju kot osnovi za kulinarično tradicijo v pokrajini Pescara.

Zgodovinsko je bilo celotno območje sprva znano kot Aprutium, nato kot Aprutina, od koder izhaja izbira imena Aprutino.

Hkrati je ta starodavna tradicija gojenja oljk na zadevnem območju odvisna od talnih in podnebnih razmer, ki spodbujajo naravno rast dreves.

Le nekaj kilometrov od obale se vzpenjajo blagi griči, ki so zelo primerni za to kulturo. V povezavi z gojenjem oljk na tem območju se je oblikoval sistem vzajemne izmenjave ter socialnih, kulturnih in ekonomskih odnosov, ki vključuje festivale, skupne razstave proizvajalcev in medsebojno tesno povezane oljarne, ki ustvarjajo strukturo dragocenih in koristnih dejavnosti.

Na le nekaj deset kilometrih se proizvodno območje ekstra deviškega oljčnega olja z ZOP „Aprutino Pescarese“ razteza od obalnega gričevja do najvišjih predgorij v notranjosti ter tako predstavlja značilno krajino za pridelavo oljk z njeno sortno strukturo in značilnostmi proizvodnje.

Tla se od območij v notranjosti do gričevij ter od tam do obalnega pasu razlikujejo. Območja predgorij vsebujejo tudi apnenčasta tla, ki so nastala z razpadom zelo prepustnega apnenca iz mezozoika, predvsem iz obdobja krede, in predstavljajo jedro gorske verige Apeninov. Tla so na splošno groba in plitva ter slabo rodovitna. Osnovno gričevnato območje, katerega višji deli ležijo na formacijah iz laporja in miocenske gline, nižji pa na pliocenskih formacijah, večinoma sestavljajo zmerno rodovitna neprepustna tla, ki odvisno od območja vsebujejo glinasti apnenec ter kompaktno glino, prsteni apnenec in peščenjak. Tla v ozkem obalnemu pasu in vzdolž dolin so peščena in kremenasto-glinasta, globoka, srednje gostote, sveža in zelo rodovitna.

Na to pokrajino so se prilagodile in se v njej razvijale številne sorte oljk, od katerih so najpomembnejše in najbolj razširjene leccino in toccolana v notranjosti ter dritta v najbolj izpostavljenih obalnih gričih. Te tri sorte so zato glavni viri surovin za proizvodnjo olja z ZOP „Aprutino Pescarese“.

Tudi podnebje se razlikuje od obale do predgorij v notranjosti, kjer so pozimi značilne nižje temperature. Povprečna letna temperatura je tu približno 13,5 °C, medtem ko je na gričevnatih in obalnih območjih, kjer so razmere nekoliko zmernejše, povprečna letna temperatura okrog 14,8 °C. Posledica teh razmeroma blagih razmer je manj sinteze nasičenih maščobnih kislin v primerjavi z oleinsko kislino in drugimi nenasičenimi kislinami. Vsebnost oleinske kisline zato predstavlja več kot 75 % skupne vsebnosti kislin. Večina padavin pade pomladi. Poletja so navadno zelo suha z zelo redkimi nevihtami. Najmočnejše padavine so pozno jeseni ter med februarjem in aprilom. Povprečna letna količina padavin je približno 700 mm. To sortama toccolana in dritta zagotavlja visoke ravni fenolov, sorti leccino pa omogoča, da doseže ravni fenolov, ki znatno presegajo 100 mg/kg.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletnem naslovu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, živilsko in gozdarsko politiko (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.